b'\n_START_ARTICLE_\nBar Harbor (Maine)\n_START_PARAGRAPH_\nBar Harbor er en by p\xc3\xa5 \xc3\xb8en Mount Desert Island i Hancock County i Maine, USA. Byen er \xc3\xb8ens st\xc3\xb8rste med en befolkning p\xc3\xa5 5.235 (2010). Byen er en havneby, og der er f\xc3\xa6rgefart til Yarmouth, Nova Scotia i Canada._NEWLINE_Byen er et kendt som sommerferieby. Byen er hjemsted for College of the Atlantic, samt et par biologiske laboratorier. Byen ligger lige uden for Acadia National Park og mange af parkens g\xc3\xa6ster overnatter i byen.\n_START_SECTION_\nOprindelige amerikanere\n_START_PARAGRAPH_\nHvor byen nu ligger, havde oprindelige amerikanere af wabenakifolket tidligere vinter- eller sommerboplads. Der findes i dag spor (k\xc3\xb8kkenm\xc3\xb8ddinger), der viser, at indianerne blandt andet levede af fisk, og ikke mindst muslinger og andre skaldyr, fx hummer, fra bugten. Forskellige stammer af Wabenakifolket kaldte henholdsvis stedet for Man-es-ayd\'ik ("Stedet hvor der samles muslinger") og Ah-bays\'auk ("Stedet hvor der bages muslinger").\n_START_SECTION_\nDe hvide kommer til omr\xc3\xa5det\n_START_PARAGRAPH_\nI 1604 kom franskmanden Samuel de Champlain til omr\xc3\xa5det. Hans skib l\xc3\xb8b p\xc3\xa5 grund ved Otter Point, noget syd for den nuv\xc3\xa6rende by. Her m\xc3\xb8dte han medlemmer af wabenakifolket, men hvilken stamme, han traf er ikke klart. Det var Champlain, der navngav \xc3\xb8en p\xc3\xa5 grund af dens bjerge uden bevoksning: "Isle des Monts Desert" ("De n\xc3\xb8gne bjerges \xc3\xb8")._NEWLINE_I 1736 slog de f\xc3\xb8rste hvide nybyggere sig ned p\xc3\xa5 stedet, som i 1796 fik navnet Eden, efter en engelsk politiker, Sir Richard Eden. Skovene og n\xc3\xa6rheden til havet bet\xc3\xb8d, at de vigtigste erhverv udviklede inden for skovbrug og fiskeri, samt skibsbygning og andre aktiviteter, knyttet til havet. I 1840\'erne tiltrak natursceneriet i omr\xc3\xa5det kunstmalere som Thomas Cole, Frederic Church, William Hart og Fitz Henry Lane. De billeder, de malede fra stedet, inspirerede andre kunstnere, journalister, sportsfolk og velhavere med trang til landlig idyl, til komme til omr\xc3\xa5det. I 1855 blev det f\xc3\xb8rste hotel i byen etableret og i 1868 blev den f\xc3\xb8rste sommerresidens bygget af rigmanden Alpheus Hardy._NEWLINE_I 1880 var der 30 hoteller i byen og turister ankom med f\xc3\xa6rge og tog. Omr\xc3\xa5det var i denne periode den st\xc3\xb8rste konkurrent til Newport, Rhode Island, som velhavernes foretrukne feriested. Disse velhavere fors\xc3\xb8gte j\xc3\xa6vnligt at overg\xc3\xa5 hinanden ved at invitere ber\xc3\xb8mte arkitekter, til at designe sommerresidenserne og de tilh\xc3\xb8rende parker. Blandt de kendte landskabsarkitekter, der har sat deres pr\xc3\xa6g p\xc3\xa5 Bar Harbor, er Beatrix Farrand. Lystsejlads, haveselskaber, klubber, hestevognsk\xc3\xb8rsel op ad det lokale bjerg, Cadillac Mountain og hestev\xc3\xa6ddel\xc3\xb8b p\xc3\xa5 en nyanlagt v\xc3\xa6ddel\xc3\xb8bsbane, var blandt de foretrukne fritidsbek\xc3\xa6ftigelser. Fra Shorepath, en sti mellem kysten og nogle af residenserne, kunne de lokale f\xc3\xb8lge med i de velhavende tilflytteres aktiviteter._NEWLINE_Blandt de, der bes\xc3\xb8gte Eden var pr\xc3\xa6sident William Taft, der i 1910 kom for at spille golf i \xc3\xa9n af de lokale golfklubber. Blandt de, der byggede sommerresidenser i omr\xc3\xa5det, var kendte familier som Rockefeller (den senere guvern\xc3\xb8r over New York og vicepr\xc3\xa6sident under Gerald Ford, Nelson Rockefeller, blev f\xc3\xb8dt i byen i 1908), Morgan, Vanderbilt, Astor, Ford, Carnegie og mange flere. Husene blev bygget, n\xc3\xa6rmest p\xc3\xa5 r\xc3\xa6kke, og de lokale kaldte omr\xc3\xa5det "Millionaire Row"._NEWLINE_I 1910 skiftede byen navn til det nuv\xc3\xa6rende Bar Harbor, efter den \xc3\xb8, Bar Island, som ligger lige uden for, og giver l\xc3\xa6 til byens havn.\n_START_SECTION_\nBranden i 1947\n_START_PARAGRAPH_\nI 1947 var der en alvorlig t\xc3\xb8rke i det meste af Maine, ogs\xc3\xa5 p\xc3\xa5 Mount Desert Island. Der opstod en skovbrand som br\xc3\xa6ndte i 10 dage. N\xc3\xa6sten halvdelen af \xc3\xb8ens \xc3\xb8stkyst stod i flammer, og da branden blecv stoppet, var 67 af rigmandsresidenserne p\xc3\xa5 Millionaire Row nedbr\xc3\xa6ndt. Det samme var fem hoteller og 170 af lokale indbyggerens beboelseshuse. 40 km\xc2\xb2 af Acadia National Park var nedbr\xc3\xa6ndt. Byens forretningsdistrikt undslap branden, og mange af de historiske bygninger fungerer i dag som overnatningssteder (Bed & Breakfast) og kroer.\n_START_SECTION_\nBar Harbor i dag\n_START_PARAGRAPH_\nByen bes\xc3\xb8ges fortsat af turister, nu fra hele verden og krydstogtskibe l\xc3\xa6gger til i havnen hele sommeren. Fra byens havn sejler der dagligt ture til bankerne ud for Maines kyst, hvor turister har mulighed for at opleve hvaler, is\xc3\xa6r pukkelhvaler.\n_START_SECTION_\nGeografi og klima\n_START_PARAGRAPH_\nByen omfatter et areal p\xc3\xa5 184,4 km\xc2\xb2, heraf er 109,3 km\xc2\xb2 land. Bar Harbor ligger ved havbugten Frenchman Bay._NEWLINE_Klimaet er mildt om sommeren, med gennemsnitstemperaturer omkring 18 grader celsius. Varmest er der i juli, med op til 27 grader i gennemsnit om dagen. Om, vinteren er gennemsnitstemperaturen -7 grader, koldest i januar med en gennemsnitstemperatur p\xc3\xa5 -12 grader. Forskellen p\xc3\xa5 dag- og nattemperatur er \xc3\xa5ret rundt omkring 6-7 grader. Der falder en \xc3\xa5rlig nedb\xc3\xb8rsm\xc3\xa6ngde p\xc3\xa5 1.455 mm, j\xc3\xa6vnt fordelt over hele \xc3\xa5ret.\n_START_SECTION_\nBefolkning\n_START_PARAGRAPH_\nBefolkningstallet var 5.235 i 2010. Heraf af var ca. 27% under 25 \xc3\xa5r, og ca. 18% over 65. 95\xc2\xa0% af befolkningen er hvide og ingen andre racer repr\xc3\xa6senterer over 1% af befolkningen._NEWLINE_Gennemsnitsindkomsten for en familie var 51.989 dollars. Ca. 9% af befolkningen lever under USA\'s fattigdomsgr\xc3\xa6nse._NEWLINE_Kriminaliteten i byen er meget lav. I 2003 blev der registreret 3 tilf\xc3\xa6lde af alvorlig personkriminalitet, hvilket svarer til 0,6 tilf\xc3\xa6lde pr. 1.000 indbyggere._NEWLINE_Byen er v\xc3\xa6rt for en r\xc3\xa6kke lokale festivaler, blandt andre en jazzfestival og en blomsterfestival.'